Khazanah Nasional

Khazanah Nasional Berhad (didagangkan sebagai Khazanah Nasional atau ringkasnya Khazanah) ialah dana kekayaan berdaulat Kerajaan Malaysia. Salah satu dana kekayaan berdaulat yang terbesar di dunia, ia diamanahkan untuk membuat pelaburan bagi menghasilkan nilai mampan untuk Malaysia. Melalui pelburan dan aktivitinya, dana itu mensasarkan untuk mewujudkan pulangan ekonomi dan rakyat yang mampan untuk negara. Ini termasuk pencapaian pulangan terlaras risiko jangka panjang merentas portfolionya, serta melaksanakan pelaburan yang memangkin bidang pertumbuhan baharu, mengukuhkan daya saing ekonomi Malaysia, dan menyumbang kepada hasil utama sosioekonomi.

Beribu pejabat di Kuala Lumpur, ia mempunyai pejabat serantaunya di Amerika Syarikat, Turki, China, United Kingdom dan India. Portfolio Khazanah merangkumi spektrum sektor yang luas. Tumpuan utamanya dalam bidang pelaburan termasuk Riadah & Pelancongan, Perbankan, Pembangunan Mampan, Penjagaan Kesihatan dan Kepenggunaan. Walaupun ia tidak menerima kemasukan modal biasa, Khazanah bergantung pada keupayaannya untuk menjana pulangan dan memanfaatkan pasaran modal untuk membiayai pelaburannya.

Khazanah ialah ahli Forum Dana Kekayaan Berdaulat Antarabangsa (IFSWF), yang mengekalkan serta mempromosikan Prinsip Santiago mengenai amalan terbaik dalam menguruskan dana kekayaan berdaulat. Khazanah juga merupakan penandatangan kepada Prinsip untuk Pelaburan Bertanggungjawab (UNPRI) yang disokong oleh Pertubuhan Bangsa-bangsa Bersatu, penandatangan Kod Malaysia untuk Pelabur Institusi dan anggota Majlis Pelabur Institusi Malaysia (IIC), anggota FCLTGlobal (Tumpuan Modal bagi Jangka Panjang) dan penandatangan Ikrar Integriti Korporat Suruhanjaya Pencegahan Rasuah Malaysia (SPRM).

Ia dimiliki oleh kerajaan Malaysia, kecuali satu saham yang dipegang oleh Pesuruhjaya Tanah Persekutuan, dan diselia oleh Menteri Kewangan Diperbadankan. Ia ditadbir oleh lembaga pengarah yang terdiri daripada wakil kerajaan dan sektor korporat dengan pelbagai latar belakang profesional dan kepakaran. Setakat Jun 2023, dana itu mempunyai aset di bawah pengurusan berjumlah AS$ 35.8 bilion.

Status
Khazanah ialah syarikat yang diperbadankan di Malaysia, dan beroperasi di bawah peruntukan Akta Syarikat Malaysia. Ia bukan agensi kerajaan mahupun lembaga berkanun, sebaliknya ia merupakan institusi kebangsaan yang berkhidmat sebagai pemegang amanah yang menguruskan aset komersial milik kerajaan dan juga melabur dalam pelbagai sektor berteknologi tinggi dan strategik.

Perdana Menteri Malaysia, yang berkhidmat sebagai pengerusi Khazanah, mempunyai hak untuk menentukan hala tuju Khazanah, termasuk melantik dan mengekalkan ahli lembaga pengarah Khazanah dan pengurusan sedia ada.

Dalam forum 2016, Azman Mokhtar, bekas Pengarah Urusan Khazanah, berkata Khazanah meneruskan fokus pro-pertumbuhan dan pro-masyarakat dalam Belanjawan Malaysia 2017, dengan syarikat pelbagai sektor di bawah portfolionya kekal sebagai enjin pertumbuhan negara. Bekas Perdana Menteri dan pengerusi Khazanah, Ismail Sabri Yaakob dalam laporan 2021 dana itu, berkata Khazanah berada dalam kedudukan yang sempurna untuk memulakan inisiatif Memajukan Malaysianya. Beliau menyatakan bahawa keupayaan Khazanah untuk mengatasi cabaran khusus yang memberi kesan kepada sektor tertentu dan mewujudkan pertumbuhan yang mampan bagi tempoh jangka panjang.

Sejarah 
Khazanah diperbadankan bawah Akta Syarikat 1965 pada 3 September 1993 sebagai syarikat berhad awam dan mula beroperasi setahun kemudian bagi menguruskan dan memaksimakan pemulangan aset dan ekuiti kerajaan, sekaligus mengambil alih fungsi Menteri Kewangan Diperbadankan, yang mentadbir dana tersebut.

Pada tahun 2004, Khazanah menjadi penerbit tetap dalam pasaran modal global dan menyokong aspirasi Malaysia untuk menjadi hab terkemuka bagi kewangan Islam melalui urus niaga penting. Ini termasuk sukuk boleh tukar pertama di dunia dan sukuk pelaburan mampan dan bertanggungjawab pertama di negara ini. Pada Mei tahun yang sama, Kerajaan Malaysia mengumumkan rombakan strategik untuk Khazanah. Rombakan itu menyaksikan dana itu menerima mandat baharu daripada kerajaan untuk menjadi pemegang saham aktif sambil memacu transformasi syarikat berkaitan kerajaan (GLC) Malaysia.

Pada tahun 2005, dana melancarkan program transformasi dan garis panduan untuk syarikat milik kerajaan.

Pada tahun 2018, Kerajaan Malaysia telah memulakan penstrukturan semula korporat dan penyusunan semula Khazanah, yang melibatkan perubahan kepimpinan, pembaharuan mandat dan objektifnya, serta semakan dan penilaian semula pelaburan-pelaburannya.

Pada April 2020, Khazanah mengumumkan bahawa ia menyumbangkan RM20 juta bagi menyokong usaha bantuan bagi mengatasi jangkitan pandemik COVID-19.

Perdana Menteri, Anwar Ibrahim mengumumkan pada Februari 2023 bahawa Khazanah akan menerajui pembentukan Tabung Warisan Negara untuk menarik semua penyertaan swasta dalam memulihkan tapak warisan bersejarah.

Pada 16 Mac 2023, Khazanah melancarkan inisiatif baharu yang dipanggil Program Future Malaysia, di bawah mandat Dana Impaknya. Inisiatif ini diperkenalkan untuk menyokong ekosistem tempatan usahawan, syarikat permulaan, dana teroka, dan program usaha niaga korporat melalui rakan kongsi tempatan dan antarabangsanya.

Dana itu diberikan penarafan kredit penerbit sulungnya A3 dan A- daripada Moody's Investors Service dan S&P Global Ratings, masing-masing pada April 2023.

Pelaburan 
Khazanah meneruskan mandat keseluruhannya melalui 4 struktur pelaburannya yang terdiri daripada portfolio Pelaburan, portfolio Dana Impak, aset pembangunan dan situasi khas.

Lihat juga
 Temasek Holdings – Dana kekayaan berdaulat Singapura.

Rujukan

Pautan luar 
 

 
Syarikat milik kerajaan di Malaysia
Syarikat yang ditubuhkan pada 1993
Syarikat Malaysia
Jabatan Perdana Menteri Malaysia
Penubuhan 1993 di Malaysia